
TAKK

Skriving kan ofte oppleves som ensomt, men sakprosa blir sjelden til i ensomhet. Ei heller denne boka. Tvert imot er det mange som på ulike måter har bidratt til prosessen, enten gjennom å lese og kommentere eller ved å gi innspill på andre måter. En stor takk går til bokas redaktør, Gerd Johnsen, billedredaktør Sølvi Bennet Moen, og bokkomiteen, som har bestått av Kirsten Karlsen, Jonas Bals, Trond Gram og Eirik Brazier. Alle feil er forfatterens egen skyld, men det hadde utvilsomt vært langt flere av dem uten kunnskapen og kompetansen som de har bidratt med. Takk går også til Øivind Bratberg, Bernt Hagtvet, Øystein Sørensen, og Dag Einar Thorsen som gjennom forskningssamarbeid og samtaler har bidratt med innsikter som ligger til grunn for denne boka. En særlig takk går også til gode samtalepartnere: Bjarte Brandal, Ottar Kaldhol, Fredrik Mellem, Kjetil Staalesen, Sølvi Brandal, og – ikke minst – mine to studentassistenter høsten 2024, Erica Emanuelsen og Jonathan Grøholdt. Samtidig må også de ansatte i Arbeiderbevegelsens Arkiv og Bibliotek takkes for den sedvanlige gode assistansen de alltid gir, sammen med min arbeidsgiver Oslo Nye Høyskole som la forholdene til rette for at bokprosjektet kunne gjennomføres.

Den største takken må likevel gå til mine besteforeldre, Judith og Hans Kaldhol. I mine mest formative år som hybelboende gymnasiast lærte de meg gjennom både ord og handling hva sosialdemokratiet dreide seg om, og – ikke minst – hvor viktig arbeiderbevegelsen hadde vært for den norske samfunnsutviklinga. Denne boka er derfor dedisert til dem.

Oslo, mars 2025
Nik. Brandal


INNLEDNING

RADIKAL I SIN EGEN TID


Den viktigste oppgaven for et parti på venstresida er å være radikalt i sin egen tid, å legge til rette for fortsatte framskritt og å sikre støtten fra dem som i kraft av sin optimistiske humanisme er dets naturlige støttespillere. Roy Jenkins1

La oss vise at vi ikke er blitt for mette og sløve, og at vi fortsatt kan gå ut og slåss for verdier vi tror på. Yngve Hågensen2



Denne boka, som er skrevet til Landsorganisasjonens 125-årsjubileum, skal fortelle historia om norsk arbeiderbevegelse i det 21. århundre. Den skal dermed «stå på giganters skuldre»: seksbindsverket Arbeiderbevegelsens historie i Norge, 1850–1990 (1985–1990) og trebindsverket om LOs historie 1899–2009 (2009). Å komme inn i rekken etter arbeiderbevegelsens fremste kronikører – Trond Bergh, Inger Bjørnhaug, Øyvind Bjørnson, Edvard Bull, Terje Halvorsen, Edvard Kokkvoll, Per Maurseth, Jostein Nyhammar, Finn Olstad, og Tore Pryser – kaller på ydmykhet. Arbeiderbevegelsens sentrale rolle som drivkraft i nyere norsk historie – særlig gjennom dens to største organisatoriske uttrykk, LO og Ap – har dessuten gjort at temaet er et av de mest omskrevne og utforskede i norsk historie. I akademia vokste arbeiderhistorie fram som et av de mest sentrale feltene i 1970-årene, og utenfor de akademiske elfenbenstårnene har det kommet en tilsynelatende evig strøm av biografier, selvbiografier og andre sakprosabøker som har tatt opp ulike sider ved norsk arbeiderbevegelse. Og feltet har endret seg fra å primært dreie seg om de faglige og politiske organisasjonene – og da først og fremst LO og Ap – til å inkludere en lang rekke sosiale bevegelser og uttrykk.3

Utgangspunktet for denne boka er å se på og prøve å forstå hva som har skjedd i norsk arbeiderbevegelse de to siste tiåra, med beina planta på Youngstorget, men med blikket vendt utover. Hovedgrepet er å forklare gjennom å fortelle. Hendelser og personer er tatt med fordi de er sett på som viktige, eller som typiske uttrykk for sentrale trekk ved utviklinga. Det viktigste grepet i analysen ligger dermed i utvelgelsen, som helt sikkert kan kritiseres. Det politiske har blitt prioritert foran det sosiale, de store organisasjonene framfor de små, og de nasjonale miljøene framfor de lokale. Dette skyldes dels forfatterens egen historieforståelse, men mest de praktiske begrensningene som nødvendigvis har ligget i bokas omfang og tida som har stått til rådighet. Om noe skal trekkes fram som særlig stemoderlig behandlet, er det likevel tre felt som peker seg ut: de sosiale bevegelsenes økende rolle, fagbevegelsens internasjonale solidaritetsarbeid, og forholdet mellom hovedorganisasjonene på arbeidstakersida. Her finnes det et rikt og lite utforsket materiale, som denne forfatteren håper vil bli tatt opp av andre forskere og forfattere i framtida.

Startpunktet for denne boka skulle være 1. januar 2000, en dato som i samtida framstod som et tidsskifte. Dette var særlig knyttet til år 2000-problemet, ofte bare omtalt som Y2k, som man fryktet ville føre til at en lang rekke datasystemer ville krasje. Problemet var at mange av systemene kun benyttet de to siste sifrene i årstallet, og derfor ville fortolke årsskiftet fra 99 til 00 som en overgang tilbake til 1900 i stedet for til 2000. Dersom dette skjedde, ville de slutte å fungere, og konsekvensene kunne bli alt fra atomkraftverk som smeltet ned, via fly som styrtet og sykehus som mistet strømmen, til børskrasj og global økonomisk krise. Frykten, som i stor grad var drevet av media og IT-industrien, skulle vise seg ubegrunnet. I den første utgaven i det 21. århundre dagen etterpå kunne tvert imot Aftenposten erklære på forsida at nyttårsfeiringen hadde vært en «Lysende start for nytt årtusen», mens VG på sedvanlig vis kombinerte overskrifta «Folkefesten» med et nærbilde av dronning Sonja som spiste pølse i lompe. Dagsavisen, derimot, valgte en mer tradisjonell dekning av «Norges millenniumsbaby».4 Verken i Norge eller internasjonalt ble dermed tusenårsskiftet det vannskillet mange hadde forventet. Slik sett kommer dette skillet heller ikke til å være så sentralt i denne boka, som nødvendigvis må se tilbake til sentrale hendelser på slutten av 1990-årene for å forstå utviklinga i det nye hundreåret.

Peggy Hessen Følsvik på Youngstorget 1. mai 2024. De sentrale temaene var LOs 125-årsjubileum og internasjonal solidaritet med Ukraina og Palestina.



Arbeiderbevegelsen ved tusenårsskiftet

I forkant av tusenårsskiftet hadde LO bestilt en omfattende gjennomgang av situasjonen for det arbeidende folk i Norge under tittelen «Kanal 99 – Menneske og arbeidsliv». Kampanjen ble lansert 21. september 1998 gjennom sju regionale konferanser og skulle fortsette fram til LOs 100-årsferiring 1. april året etter. Et debatthefte som beskrev utviklingstrekk og stilte spørsmål, ble sendt ut til samtlige LO-organiserte. Det skulle gi grunnlag for innspill som Arbeiderbevegelsens Opplysningsforbund (AOF) fikk ansvaret for å samle inn og analysere. Formålet var ifølge Yngve Hågensen intet mindre enn å legge grunnlaget for en ny arbeidsmiljølov, «tilpasset det 21. århundrets utfordringer». Hågensen var i Tromsø under lanseringen, men innledningen hans ble vist på storskjerm de seks andre stedene. Her slo han fast at «[p]roduksjonskarusellen har passert akseptable grenser». LO var ikke imot fungerende markeder, men vi er imot kald kapitalisme. Det er der vi er nå».5

Kanal 99 vakte entusiasme, og flere omtalte den som arbeiderbevegelsens svar på Bondeviks verdikommisjon. Alt i desember kunne AOFs sjefssekretær Børre Pettersen fortelle at det hadde kommet inn over 100 000 innspill. Dette skjedde dels gjennom forbundene og LOs egen organisasjon, og dels på møter og sammenkomster. EL og IT Forbundet brukte for eksempel The Gathering, som samla tusenvis av it-interessert ungdom i Vikingskipet på Hamar, til å få innspill. De fikk over 20 000, som hadde et klart budskap: Etter- og videreutdanning måtte prioriteres, og arbeid som ga rom for kreativitet, var viktigere enn «feite lønninger».6 Under overleveringen av sluttrapporten høsten 1999 kunne Pettersen og AOF i tillegg til rapporten overlevere hele 60 ringpermer med underlagsmateriale for det videre arbeidet fram mot kongressen i 2001.

AOF fikk også gjennomført spørreundersøkelser blant folket for øvrig som sammenligningsgrunnlag for innspillene fra LO-medlemmene. Hovedkonklusjonene pekte i to retninger. På den ene sida var det sterk oppslutning om arbeidslinja og solidaritet, både blant LO-medlemmene og i folket. Men på den andre siden, det hadde oppstått tydelige forskjeller i viktige spørsmål i tilknytning til arbeidslivet. Disse gikk dels langs geografiske skillelinjer, dels mellom ansatte i offentlig og privat sektor, dels mellom kvinner og menn, og dels langs en generasjonslinje.

En generell tilbakemelding var at folk forventet at måten arbeidslivet ble organisert på, ville forandre seg drastisk med den nye internetteknologien:

Den vil fjerne rutinearbeid og forenkle arbeidet, samtidig som den oppleves som et press mot den enkelte om å heve sin kompetanse [og mange] føler også en fare for at den nye teknologien kan føre til større forskjeller.7

Selv om det var stor oppslutning om solidaritetstanken, var denne under press. Bare 8,5 prosent av LO-medlemmene satte solidaritet og likeverd som den viktigste verdien. På toppen kom økonomi med 12,4 prosent, men også arbeidsmiljø, trygghet for jobb, familien og det å ha sosialt nettverk ble plassert høyere enn solidaritet. Og mens kamp mot ulikhet fortsatt var høyt prioritert blant LO-medlemmene – ni av ti mente forskjellene var for store – var det norske samfunnet mer delt på midten med tydelige forskjeller på kjønn og geografi. Et klart flertall blant kvinner ville ha mer likhet, mens et flertall av menn mente at større inntektsforskjeller ville føre til økt produktivitet. Geografisk ville Midt- og Nord-Norge ha mer likhet, mens det på Vestlandet var en liten overvekt og på Østlandet et klart flertall som støttet større inntektsforskjeller.8

Det var stor skepsis mot privatisering av offentlige tjenester, særlig innenfor helse, sosialomsorg og skole, men også tekniske tjenester som renovasjon. Der som man i stedet for privatisering kalte det konkurranseutsetting, slik flere kommuner – særlig i de store byene – hadde gått inn på, var holdningene imidlertid mer delt, inkludert blant LO-medlemmene. 44 prosent i befolkninga og 43 prosent av LO-medlemmene mente dette burde fortsette. De største forskjellene lå i hvor mange som mente utviklinga hadde gått langt nok eller burde revererseres. I befolkninga generelt mente 32 prosent at den hadde gått langt nok, og 12 prosent gikk inn for reversering. For LO-medlemmene var de tilsvarende tallene henholdsvis 37 og 20 prosent. Det som drev motstanden blant de LO-organiserte, var frykt for at endringer ville undergrave arbeidstakernes rettigheter, selv om de var åpne for at det ville føre til bedre tjenester og økt effektivitet i offentlig sektor.9 Under tallene var det også her forskjeller ut fra alder, geografi og kjønn: Et flertall av menn, østlendinger, bybeboere og folk under 40 var for konkurranseutsetting, mens de andre gruppene var mer imot.

Funnene i Kanal 99 var, som vi vil se i denne boka, ikke bare en stemningsrapport fra avslutninga av 1990-tallet. Det var også en god oppsummering av det som skulle bli arbeiderbevegelsens utfordringer i det nye årtusenet, og kan oppsummeres som fragmentering og individualisering.

Hvem er fagbevegelsen?

Den norske arbeiderbevegelsen kom til i den norske politiske kulturen, som ble formet på 1800-tallet. Med utgangspunkt i pragmatiske opplysningsideer fra 1814 var denne preget av idealer om at frihet skulle oppnås gjennom debatt i folkevalgte organer og via kompromisspregede avtaler mellom ulike samfunnsgrupper, og ikke gjennom revolusjonært opprør. 1814-grunnlovens fastlegging av tale-, trykke- og forsamlingsfrihet la grunnlaget for det historikeren Sverre Steen har kalt den nye «assosiasjonsånden», der bevegelsene – frivillige sammenslutninger av private borgere – ble det viktigste organiseringsprinsippet. Disse bevegelsene var kjennetegnet av en folkelig inspirert dannelses- og frigjøringstradisjon som igjen var basert på prinsipper som demokrati, solidaritet, universelle rettigheter og omfordeling av verdier. Etter hvert som denne typen folkelige bevegelser med demokratisk oppbygging vant hegemoni, ble det norske politiske systemet preget av liberal korporativisme, hvor interesseorganisasjoner blir institusjonalisert inn som en integrert del av politikken. Professor i Statsvitenskap Stein Rokkan kalte dette den korporative kanalen, der det hovedsakelig var interesseorganisasjonenes styrke som avgjorde hva som ble politikk. For partene i arbeidslivet var det derfor naturlig å organisere seg innenfor hoved sammenslutninger for å øke den politiske makta. Den første av disse var Arbeidernes faglige Landsorganisasjon – dagens LO – i 1899, som året etter ble etterfulgt av at arbeidsgiverne samla seg i Norsk Arbeidsgiverforening – dagens NHO.10

I 1935 ble den korporative kanalen institusjonalisert i form av den første Hovedavtalen, som skulle gi retningslinjer og skape orden i arbeidslivet etter de urolige årene som hadde fulgt børskrakket i 1929. I løpet av en drøy måned sluttførte de to organisasjonene arbeidet med det som ble en grunnlov for arbeidslivet, og som fortsatt utgjør rammeverket i dag. Avtalen klargjorde hvilke plikter og rettigheter både bedriftsledelsen og de tillitsvalgte hadde, innførte fredsplikt i tariffperiodene og gjorde at sentrale deler av arbeidslivspolitikken ble tatt ut av lovgivningen og overlatt til arbeidslivspartene gjennom tarifforhandlinger – altså til den korporative kanalen. Den første Hovedavtalen ble ikke reforhandlet før i 1947, men fra 1970-årene av har den blitt reforhandlet regelmessig hvert fjerde år, i det samme året som LO-kongressene blir holdt.11

Helt fra arbeiderbevegelsens spede begynnelse var det uenighet om hvordan samarbeidet mellom den faglige og den politiske delen burde være organisert. Først i 1928 ble det formalisert gjennom kollektivt partimedlemskap for LO-medlemmer, opprettelse av lokale fagligpolitiske utvalg og den sentrale Samarbeidskomiteen mellom lederskapet i fagbevegelsen og i partiet. Mens det kollektive medlemskapet gradvis ble svekket til det forsvant for godt i 1995, har Samarbeidskomiteen vedvart, og foruten et kort intermesso på 2000-tallet har også LO hele tida hatt representanter i Aps sentralstyre. Hvordan det fagligpolitiske samarbeidet mellom LO og Ap bør organiseres, har vært et gjennomgående diskusjonstema, hvor det har vært uenighet internt i både partiet og fagbevegelsen om hva som er mest hensiktsmessig. Samarbeidet blir også med jevne mellomrom kritisert av fagforeningene som er utenfor LO, arbeidsgiverorganisasjonene og de borgerlige partiene, ofte sammen med beskyldninger om «samrøre».12

På 1970-tallet begynte også erklært upolitiske fagforeninger å organisere seg i hovedsammenslutninger: først Akademikernes Fellesorganisasjon (AF) i 1975, og to år senere Yrkesorganisasjonenes Sentralforbund (YS). Mens YS organiserte arbeidstakere fra de fleste sektorer i norsk arbeidsliv, var AF for medlemmer med eksamen fra universitet, høgskole eller tilsvarende, og langt de fleste i offentlig sektor. På slutten av 1990-tallet førte imidlertid uenighet om strategien i lønnsforhandlingene, særlig om hvordan man skulle forholde seg til solidaritetsalternativets sentraliserte lønnsdannelse og lave tillegg, til at flere av AF-forbundene brøt ut.13 I 1997 etablerte noen av disse den nye hovedorganisasjonen Akademikerne, og i 2001 vedtok forbundene som var igjen, å legge ned AF. Samme år dannet forbund som ikke hadde gått med i Akademikerne, en ny hovedsammenslutning: Utdanningsgruppenes Hovedorganisasjon, som i 2006 skiftet navn til Unio.

Vi har dermed fire hovedsammenslutninger på arbeidstakersida: LO, UNIO, YS og Akademikerne, med til sammen 2 061 332 medlemmer. Selv om andelen yrkesaktive medlemmer er noe lavere – 1 411 532 – betyr dette at nokså nøyaktig halvparten av norske arbeidstakere er organisert i et fagforbund, en andel som har ligget forholdsvis stabilt i hele perioden denne boka tar for seg.14 På motsatt side er arbeidsgiverne organisert i NHO (med 18 landsforeninger), Virke (stiftet i 1989 som Handels- og servicenæringens hovedorganisasjon), Spekter (stiftet i 1993 som Norges arbeidsgiverforening for virksomheter med offentlig tilknytning, NAVO) og KS (etablert i 1903 som Norges Byforbund) for kommunal- og fylkeskommunal sektor). For de statlige virksomhetene er det Digitaliserings- og forvaltningsdepartementet (DFD) som fungerer som arbeidsgiverorganisasjon.

Under hovedsammenslutningene forhandler fagforbundene om overenskomster i fire tariffområder: staten med DFD som motpart, kommunesektoren med KS som motpart, de offentlige foretakene med Spekter som motpart, og privat sektor med Virke og de ulike NHO-forbundene som motpart. Forbundene i de andre sektorene forhandler i hovedsak fram en en felles tariffavtale, men i 2016 opprettet den borgerlige Solberg-regjeringa en egen tariffavtale i staten for Akademikerne, som Unio sluttet seg til i 2022. Mens forhandlinger om Hovedavtalen skjer hvert fjerde år, har det blitt normen at fagforbundene og arbeidsgiverforeningene forhandler om overenskomster – som inkluderer lønn og andre arbeidslivsrelaterte spørsmål – annethvert år og årene imellom har såkalte mellomoppgjør hvor det kun forhandles om lønnsjusteringer.

Hvem er arbeiderbevegelsen?

For å forstå noe må man vite hva det er man prøver å forstå. En historie om arbeiderbevegelsen i Norge i det 21. århundre må dermed starte med en forståelse av hva – og ikke minst hvem –arbeiderbevegelsen er. Den tradisjonelle forståelsen har vært at det er de kollektive organisasjonene til arbeidstakerne, med industriarbeiderne – dem Friedrich Engels på 1800-tallet kalte «den industrielle revolusjonens førstefødte barn» – som kjernen. Andre grupper kom, ifølge Engels, til etter hvert som også deres yrker ble «invadert av teknologiske framskritt».15 Den marxistiske forståelsen av industriarbeiderne som startpunkt for arbeiderbevegelsen har imidlertid blitt utfordret av senere historikere, inkludert marxister som historikeren E.P. Thompson. I standardverket The Making of the English Working Class (1963) argumenterte han for at den tidligere arbeiderbevegelsens ideer, organisasjonsform og lederskap kom like mye fra «[håndverkere], bokselgere, trykkere, bygningsarbeidere, salgsmenn og deres like».16 Det samme ser vi i Norge. I Arbeider-Avisens spesialnummer i forbindelse med Arbeiderpartiets femtiårsjubileum slo redaktør Ole Øisang fast at den første organiseringen av norske arbeiderne – Thranerørsla – hadde vært «en utpreget underklassereisning [som] samlet en efter forholdene overveldende tilslutning av landarbeidere og småbønder, tjenestefolk og håndverkere».17 Dette blir bekreftet av historikeren Inger Bjørnhaugs gjennomgang av Thranerørsla i Oppland, ett av dens aller sterkeste geografiske områder. Bjørnhaug oppdaget at nesten en av fire var enten husmenn eller gårdbrukere.18 Både internasjonalt og i Norge har slik arbeiderbevegelsen vært noe mer og omfattet flere enn kun industriarbeiderne.

På 1900-tallet, i takt med industriveksten, ble imidlertid industriarbeiderne den største og viktigste delen av den organiserte arbeiderbevegelsen, ikke minst ettersom det var forbundene i industrien som kjempet de fleste og de hardeste arbeidskampene.19 De leverte også resultater: gjennomslag for organisasjonsretten i Verkstedoverenskomsten (1907), åttetimersdagen og en ukes ferie med lønn (1919), Hovedavtalen (1935), ansattes rett til representasjon i styrer og bedriftsforsamlinger (1972) og den femte ferieuka (2000), for å nevne noen. Dette dreide seg ikke bare om kampvilje, men også om antall og betydning i økonomien. Ved århundrets start var bare litt over 150 000 ansatt i industrien, men veksten gjorde at sektoren i 1950 passerte jordbruk, skogbruk og fiske som den største næringa. Deretter fortsatte andelen å vokse, fram til et toppunkt i 1974 med nesten 400 000 ansatte. Så begynte nedgangen, i faktiske tall, men særlig relativt til andre næringer, fram til dagens tall på rundt 225 000. På slutten av 1900-tallet begynte andre næringer å vokse, særlig innenfor tjenesteyting og helse- og omsorgssektoren. I 2023 hadde den siste passert 600 000, mens privat tjenesteyting utgjorde så vidt under 1,5 millioner årsverk. Mens LO i starten bestod av to forbund med til sammen 1600 medlemmer, hadde organisasjonen vokst til over 1 million medlemmer fordelt på 24 forbund i 2024. Til tross for at de andre hovedsammenslutningene har vokst, står det fagligpolitiske samarbeidet mellom LO og Ap, som var mye diskutert i begynnelsen av det 21. århundre, i 2025 tilsynelatende like sterkt som noen gang.20

Vi ser mye av den samme utviklinga i den politiske greina av arbeiderbevegelsen. I 1923 førte splittelsen over forholdet til Sovjetunionen til at vi for første gang fikk to arbeiderparti: Ap og Norges kommunistiske parti (NKP). I 1961 førte en ny splittelse i Ap – denne gangen over spørsmål om Nato-medlemskap og nedrustning – til dannelsen av Sosialistisk Folkeparti, dagens SV. Som igjen ble splittet i 1969, da den marxistisk-leninistisk-orienterte ungdomsbevegelsen SUF gikk ut og fire år senere stiftet et nytt parti under navnet Rød Valgallianse – forløperen til dagens Rødt. I inneværende stortingsperiode (2021–25) er tre av disse – Ap, SV og Rødt – representert. Det har også blitt en diskusjon om hvor Sp og Miljøpartiet De Grønne (MDG) står langs høyre–venstre–aksen. Nasjonalt har Sp samarbeidet med partiene på sentrum–venstre sida Bondevik I-regjeringas avgang i 2000 og sittet i to Ap-ledede regjeringer. MDG har i økonomiske spørsmål i hovedsak plassert seg på venstresida og hadde fram til kommunevalget i 2023 stort sett inngått i allianser med sentrum–venstre i lokalpolitikken. Argumentet mot å inkludere dem er at begge partiene er interessepartier rundt saker – landbruk og miljø – som ikke nødvendigvis plasserer seg enkelt i et høyre–venstre–skille. Deres ståsteder i arbeidslivspolitikken har dessuten få harde prinsipper, og vil dermed kunne være gjenstand for forhandlinger og kompromiss dersom de kan oppnå noe på sine kjerneområder. For Sp og dets forgjenger Bondepartiet lå slike vurderinger til grunn for Kriseforliket med Ap i 1935 og skiftet fra borgerlig til rødgrønn side i 2005. Internasjonalt har miljøpartiet gått inn i allianser med både høyre- og venstresida, blant annet i Østerrike der Die Grünen – Die Grüne Alternative satt i regjeringskoalisjon med høyrepartiet Österreichische Volkspartei i årene 2021–25. I 2023 valgte også MDG i Trondheim å inngå som grunnlag for et borgerlig byråd. Utgangspunktet i denne boka er derfor at verken Sp eller MDG tilhører arbeiderbevegelsen.

Det økende mangfoldet går også ut over de rent fagligpolitiske organisasjonene. Arbeiderbevegelsen består i dag av organisasjoner som strekker seg fra det faglige til det sosiale, fra lønnskamp til internasjonal solidaritet. Det er fagforeninger, partier, sosiale bevegelser, tankesmier, lobbygrupper og mye, mye mer. Fagforbundene organiserer alt fra Foodora-bud til universitetsprofessorer, og selv om mange professorer vil insistere på at de har blitt proletarisert av økende kontrollregimer, skal man strekke definisjonene av «arbeiderklasse» svært langt dersom også toppforskerne skal inkluderes. I offentlig sektor har mange av serviceyrkene blitt konkurranseutsatt eller privatisert de siste tiårene og dermed forsvunnet til privat sektor. Det som står igjen, er i stor grad utdanningsgrupper med identitet som er sterkere knyttet til utdanning og fag enn til virksomheten, ulikt slik tilfellet var i Posten og NSB. I privat sektor har overføring av serviceansatte fra offentlig sektor gjort at industriarbeiderne har blitt en mindre andel, samtidig som frontfagsmodellens prioritering av eksportbedriftene under tarifforhandlingene har styrket deres sentrale rolle i sentrum av norsk arbeiderbevegelse.

I seksbindsverket om arbeiderbevegelsens historie i Norge (1985–88) la forfatterne til grunn det historikeren Edvard Bull kalte «en meget vid betydning av [arbeiderbevegelsen]», men med «de radikale politiske og faglige organisasjoner» i tilknytning til «lønnsarbeidere i industri og håndverk, transport, bygg og anlegg» som sentrum. I tillegg kom en «videre og mer vekslende krets [av allierte] som tok sikte på å fremme arbeidsfolks interesser utenom ‘politikken’ og fagbevegelsen». Disse utgjorde til sammen «det arbeidende folk». Øyvind Bjørnson gjorde et poeng ut av at mens arbeiderbevegelsen fra utsida kunne se ut som «en lett identifiserbar enhet», så var den sett fra innsida «sammensatt av ulike arbeidsgrupper med ulike arbeids- og livserfaringer og med forskjellige visjoner om framtida». Det som forente, var konflikten med arbeidsgivere og de borgerlige partiene. Hvem som var inkludert i den norske arbeiderbevegelsen, var dermed, ifølge Bull, et spørsmål om selvidentifisering; de «som sjøl regnet seg som ‘arbeiderbevegelse’». Bulls forståelse var her i tråd med E.P. Thompsons påpekning av at det som kom først, var en bevissthet «om felles interesser mellom alle de mangfoldige gruppene av arbeidende folk», og dernest framvekst av politiske og faglige organisasjoner.21

Bull gjorde derfor et poeng ut av at det ikke skulle være opp til historikerne å bestemme hvem som skulle med eller ikke, selv om ikke alle «kunne få samme plass». Det måtte bestemmes ut fra «deres størrelse og betydning». Ambisjonen om å framstille et mangfold ble holdt sterkest i de første bindene, før Ap og LO ble mer og mer dominerende, tidvis så sterkt at ‘arbeiderbevegelsen’ og de to organisasjonene ble brukt som synonym. Slik var det naturlig for Per Maurseth å likestille medlemsøkning for Ap og LO på 1920-tallet med framgang for arbeiderbevegelsen, mens Trond Bergh kunne slå fast at det ikke bare var Arbeiderpartiet, men hele arbeiderbevegelsen som vant det første etterkrigsvalget høsten 1945.22 Dette gjenspeiler samtidig utviklinga på 1900-tallet, der LO og Ap erobret makt og endret det norske samfunnet på grunnleggende måter.

Det samla omfanget av den faglige og politiske arbeiderbevegelsen i det 21. århundre er ikke bare større, men også langt mer mangfoldig enn noen gang tidligere i dens historie. Paradoksalt nok, kunne man kanskje si, gitt at organiseringsgraden i arbeidslivet har falt til så vidt under halvparten, med en LO-andel på rundt halvparten av dette igjen. I politikken ligger oppslutninga om de politiske partiene på venstresida et stykke under Aps toppunkt på 48,3 prosent i 1957. Samla oppnådde Ap, SV og Rødt 38,6 prosent ved stortingsvalget i 2021, med Ap på 26,2.

Til tross for denne utviklinga er det ikke unaturlig at LO og Ap fortsatt får en særplass i historia om arbeiderbevegelsen i det 21. århundre. Det er fortsatt disse to som utformer hovedlinjene i arbeiderbevegelsens fagligpolitiske virke, selv om de andre organisasjonene har blitt viktigere premissleverandører. Samtidig vil den faglige delen av arbeiderbevegelsen få en større plass enn den politiske. Det er arbeidslivspolitikken – i vid forstand – som vil være temaet i behandlinga av både Ap og de andre partiene på venstresida. Skiftende trekk og nye forutsetninger som har dukket opp i det 21. århundre – framveksten av internett med plattformselskaper, sosiale medier, og hyperglobalisering – gjør samtidig at også de nye organisasjonsformene må få en plass: sosiale bevegelser, tankesmier, protestbevegelser og så videre.

Det overordna spørsmålet denne boka prøver å svare på, er hva som kjennetegner den norske arbeiderbevegelsen i det 21. århundre. Er den fortsatt en bevegelse for radikale sosiale endringer basert på solidaritet og frihet, eller har den begrenset seg til å forsvare det som er blitt oppnådd? Er den fortsatt, for å låne fra den demokratiske sosialismens kanskje viktigste ideolog, Eduard Bernstein, en bevegelse i bevegelse, eller har den endt som en konservator for framskrittene som ble oppnådd i det 20. århundre? Det er dette som ligger i sitatet fra Roy Jenkins som innledet dette kapittelet. Han mente, som Bernstein, at for arbeiderbevegelsen var det retningen som var viktig, ikke sluttmålet. Startpunktet måtte da være å finne ut hva som var grensene for det politisk mulige, slik at man kunne trekke de demokratiske prosessene så langt det lot seg gjøre i retning av mindre ulikhet og dermed mer frihet for alle – det den svenske sosialdemokraten Ernst Wigforss kalte «provisoriske utopier».23 Og dersom det blir tydelig at virkemidlene ikke gir det resultatet man ønsker, må det verken føre til resignasjon eller kapitulasjon, men til at man finner nye provisorisk utopier og nye virkemidler for å oppnå dem. Arbeiderbevegelsens kanskje fremste oppgave i dag er derfor å hele tida prøve å finne ut hva solidaritet betyr i den tida vi lever i.


KAPITTEL 1

EI NY TID I EMNING

August 1999–november 2000


Arbeiderbevegelsen er for lengst blitt «forbrukerbevegelsen». […] LO selv er «individualisert». Her snakkes det ikke lenger om «kollektive avtaler på vegne av store grupper». Nå heter det «kollektive avtaler som kan tilpasses den enkeltes livssituasjon». «Tidskonto og livsløp», er de nye ordene tilpasset en verden hvor arbeidstakerne i stadig mindre grad oppfatter seg som grupper og fagorganiserte. Svenn A. Nielsen1



Avslutninga av 1900-tallet hadde vært blandet for norsk arbeiderbevegelse. LOs hundreårsjubileum i 1999 hadde blitt innledet med at organisasjonens medlemstall hadde falt med over 3000 i løpet av årets første måneder, etter en sammenhengende oppgang i årene 1993–98. At forbund utenfor LO hadde en viss framgang, kunne ikke kompensere for dette fallet, som dermed gjorde at også organiseringsgraden gikk ned. Samtidig hadde arbeidsledigheten igjen begynt å øke. Mellomoppgjøret våren 1999 ga brukbar uttelling i kroner og øre, men kravet om finansiering av en etter- og videreutdanningsreform (EVU) – et viktig krav, særlig for forbundene i privat sektor – hadde blitt blankt avvist av arbeidsgiverne. Misnøyen med dette viste seg da 13 av LOs 139 representantskapsmedlemmer stemte imot å anbefale meklingsresultatet, et uvanlig høyt tall gitt at det var enstemmig anbefalt av LOs forhandlingsutvalg. Mange, inkludert LO-leder Yngve Hågensen, fryktet at dette kunne være slutten for EVU-reformen.2

Det 21. århundres første Sørmarkadager 5.–6. januar 2000 tok utgangspunkt i at man levde i en omskiftende tid i stadig endring. Under tittelen «Et nytt århundre – framtid og fagbevegelse samme vei?» fikk forsamlingen foredrag av forskere som Tian Sørhaug (UiO), Tone Fløtten (Fafo) og Sigurd Allern (Institutt for journalistikk), som løftet fram de mange og store utfordringene i tilknytning til sosiale, kulturelle og økonomiske endringer for arbeidslivet og det norske samfunnet. LOs nestleder Gerd-Liv Valla tok opp at LO hadde mistet oppslutning sammenlignet med YS og Akademikerne. Hun tilskrev dette at LO «fremdeles er tuftet på industrisamfunnet», mens de nye arbeidsplassene hadde kommet i privat og offentlig tjenesteyting, hvor LO hadde lav oppslutning. Også Ap opplevde det samme. Etter fjerningen av det kollektive partimedlemskapet for alle LO-medlemmer i 1995 hadde medlemstallet gått sakte, men sikkert nedover, fra litt over 70 000 til knappe 53 000. I samme tidsrom falt valgoppslutninga fra 36,9 prosent ved valget i 1993 til 24,3 prosent ved stortingsvalget høsten 2001, det dårligste valgresultatet partiet hadde fått siden 1924. Selv om tilbakegangen i velgeroppslutning gjaldt de aller fleste grupper, var det særlig yngre menn med grunnskoleutdanning og middels høy inntekt som hadde forsvunnet – en profil som til forveksling kan ligne på den typiske industriarbeideren.3

Fagligpolitisk korsvei

Stemninga var derfor heller ikke spesielt god i Arbeiderpartiet. To år i opposisjon etter at Jagland hadde valgt å gå av i 1997, hadde ikke brakt framgangen man forventet. Tvert imot var det KrF og Frp som ble vinnere ved lokalvalget høsten 1999, som var det dårligste Ap hadde gjort i etterkrigstida. At nesten ett av fire LO-medlemmer to valg på rad hadde stemt på de to partiene – Frp fra forbundene i privat sektor og KrF fra offentlig – gjorde at flere i partiet begynte å snakke om at det var på tide å løsne på båndene til LO. Framtredende Ap-folk som Grete Knudsen, Rune Gerhardsen og Inger Elise Birkeland var blant disse. Birkeland, som hadde vært Gro Harlem Brundtlands politiske rådgiver, mente at samarbeidet ga LO en vetorett over partiets politikk og gjorde at Ap havnet bakpå i politikkutforminga, ettersom fagbevegelsen «blokkerer for modernisering». Knutsen var enig: «Det har begynt å danne seg en oppfatning om at avtalen vi har med Kommuneforbundet går ut på at tjenestene ikke skal bli bedre, men at jobbene skal sikres», hevdet hun. «Det kollektive medlemskapet var riktig i sin tid [men] nå lever vi i en annen tid.»4

Et konkret forsøk på å svare på denne kritikken var nedsettelsen av Kosmoutvalget høsten 1999. Dette var nedsatt av Samarbeidskomiteen for å utarbeide en plattform til omstilling av kommune-Norge, under tittelen «Modernisering av offentlig sektor lokalt». Utvalget og mandatet det hadde fått, ble først presentert på en fagligpolitisk samling i Oslo 12. august. Responsen fra deltakerne var gjennomgående positiv og preget av at alle opplevde å ha fått gjennomslag. Jan Davidsen og Kommuneforbundet vektla at plattforma innebar å «satse på arbeidstakernes ressurser og kompetanse», mens Fellesforbundets Kjell Bjørndalen løftet fram at den åpnet for konkurranse mellom offentlige og private «når det gjelder enkelte tjenester». Denne tvetydigheten var kanskje nødvendig for samholdet mellom forbundene i LO, og mellom fagbevegelsen og partiet, men skapte problemer for Ap i lokalvalgkampen samme høst. Planen var at denne skulle gjøres til en ideologisk kamp mellom to samfunnsmodeller – en sosialdemokratisk og en nyliberal, og at Bondevik-regjeringa skulle stemples som det siste. Ap og LOs alternativ kunne imidlertid forstås som høyredreining av de som var imot dette, bakstreversk av de som ønsket mer liberalisering, og som nok et eksempel på samrøre for de som var motstandere av det fagligpolitiske samarbeidet. Og fornyet entusiasme skapte den definitivt ikke, kanskje utenom i ledersjiktet.5

Jens Stoltenberg, Thorbjørn Jagland og Yngve Hågensen i en tid preget av lederstrid i Arbeiderpartiet og debatt om det fagligpolitiske samarbeidet mellom Ap og LO, ved inngangen til 2000-tallet.



Den interne debatten om det fagligpolitiske samarbeidet la seg imidlertid for denne gangen, men ble avløst av en lederstrid mellom partiets leder Thorbjørn Jagland og nestleder Jens Stoltenberg. Dette var en strid som foregikk mer i partiet enn i fagbevegelsen, men det var ikke til å unngå at LOs ledelse, og da særlig de som satt i Aps sentralstyre og i Samarbeidskomiteen, ble involvert. Vi vet lite om hva de andre fra LO mente, men Hågensen kom klart ned på Jaglands side. Striden endte uansett med et kompromiss i februar 2000 der Jagland trakk seg som parlamentarisk leder til fordel for Stoltenberg, men fortsatte som partileder.

Storstreiken

For arbeiderbevegelsen hadde 1990-tallets solidaritetsalternativ og lave lønnstillegg gitt gode resultater for de fleste, men også ført til økte forskjeller. Moderasjonen som arbeidstakerne hadde vist, hadde nemlig ikke blitt gjengjeldt av motparten på arbeidsgiversida. Tvert imot hadde lederlønningene gått kraftig opp, og i tillegg hadde det også skjedd forskyvninger mellom grupper av arbeidstakere alt etter som hvor nye av lønnsdannelsen som fant sted gjennom lokale forhandlinger. Det første førte til frustrasjon i hele fagbevegelsen, mens det siste særlig irriterte forbundene i offentlig sektor, som bare i begrenset grad kunne forhandle lønn lokalt. Det ble derfor mer krevende å finne en balanse i tariffkravene mellom lønnsøkning og andre krav, som særlig forbundene i privat sektor var opptatt av.

Dette skillet gikk også på tvers av hovedsammenslutningene. I LO ble lønnskravene frontet av Fellesorganisasjonen, i YS av Helse- og sosialforbundet og i Akademikernes fellesorganisasjon av Lærerforbundet og Sykepleierne. I forkant av lønnsforhandlingene våren 2000 mente LO å ha funnet et godt kompromiss gjennom å kombinere krav om utjevning for lavtlønte og lønnstillegg for langtidsutdanningene med innføring av den femte ferieuka og et nytt forsøk på å få på plass EVU-reformen. Kravene om å endre på forslag om å liberalisere reglene for innleie av arbeidskraft og bruk av opsjoner, som fagbevegelsen fryktet ville utløse en ny jappetid, ble imidlertid lagt bort da Bondevik-regjeringa gikk av 10. mars og ble erstattet med en mindretallsregjering fra Ap.6

Rammene for oppgjøret var Arntsen-utvalgets innstilling fra året før, hvor partene hadde forpliktet seg til en lønnsvekst som ikke skulle være større enn våre viktigste handelspartneres. Dette betydde at dersom EVU-reformen og en femte ferieuke i arbeidslivet skulle finansieres sammen med lønnsglidningen og kompensasjon for prisveksten, lå det neppe så mange kroner igjen i potten. Det hjalp da ikke at Det tekniske beregningsutvalget (TBU) midt under forhandlingene kom med nye tall som viste at mens lønnsveksten til topplederne midt på 1990-tallet hadde vært mellom 6 og 7,5 prosent, hadde dette tallet i 1998 økt til hele 18 prosent.7 I tillegg hadde sentralbanksjef Svein Gjedrem, til stor irritasjon i fagbevegelsen, mer enn hintet om at dersom oppgjøret ble høyere enn han mente var forsvarlig, ville han øke renta.8

I LO-ledelsen rådet fortsatt Yngve Hågensens begrep om «kollektiv fornuft». I sin innledning til LOs representantskapsmøte 8. februar slo han derfor fast at «[s]kal vi unngå en ny runde med langvarig økt ledighet – og det målet setter vi oss – må vi spille på lag for å sikre bedriftenes evne til å sysselsette». Hensynet til sysselsettinga i konkurranseutsatt sektor måtte derfor være førende for rammen i oppgjøret. Men, understreket han, det stilte også krav til at motparten var av samme oppfatning.9

At alle partene hadde forpliktet seg på Arntsen-utvalgets innstilling, gjorde at det ikke var så stor avstand da forhandlingene begynte tidlig i mars. Det kom derfor som en overraskelse på de fleste at forhandlingene dro ut, og først fem timer på overtid natt til 1. april forelå det en skisse som flertallet i LOs forhandlingsdelegasjon kunne anbefale. Her hadde LO fått gjennomslag for den femte ferieuka – om enn med innføring over litt flere år enn man ønsket – samt for lavlønntilleggene og likelønnsprofilen. Men man hadde også gått med på forsøksordninger med fleksibel arbeidstid, som representerte en utfordring for normalarbeidsdagen som prinsipp, og en forlenget tariffperiode på tre år. Og kravet om EVU-reform hadde endt opp med en formulering om å oppnevne en felles arbeidsgruppe for å utrede finansieringen. Flere tillitsvalgte trodde dette var sluttpunktet for å kjempe denne reformen gjennom tariffveien. «EVU-saken er tapt for LO», mente Anders Kristoffersen i EL og IT: «[Nå må vi] gå lovveien.»10 Dette var også langt på vei Yngve Hågensens analyse: «Den eneste løsningen jeg kan se nå er at det kommer en lov som pålegger arbeidsgiverne å ta sitt ansvar.»11

Et mindretall på fire i forhandlingsdelegasjonen – Anders Kristoffersen i EL og IT, Thorbjørn Dahl i Nærings- og Nytelsesmiddelarbeiderforbundet, Jens Hoel i Hotell- og Restaurantarbeiderforbundet og Per Østvold i Norsk Transportarbeiderforbund – stemte imot å godta forslaget, med litt varierende begrunnelse. Bak lå at alle fire ønsket å bryte ut av den tvangstrøya de opplevde at solidaritetsalternativet hadde utviklet seg til. Offisielt var likevel begrunnelsen at LO hadde gått med på kravet om treårig tariffperiode, mens særlig Kristoffersen var også kritisk til at man hadde gitt seg på EVU-reformen. Det siste var det for så vidt enighet om i forhandlingsdelegasjonen, men flertallet mente at så lenge helheten i forslaget var god nok, burde medlemmene få mulighet til å si ja eller nei i uravstemninga.12

Denne skulle holdes en knapp måned senere, fredag 28. april. Det ble besluttet at det ikke var LO sentralt, men de enkelte forbundene som skulle ha ansvaret for informasjonen til medlemmene. Dette var uvanlig ved samordna oppgjør, men ingen av partene kommenterte hvorfor man valgte denne ordninga. Det kan imidlertid ha spilt en rolle at LO-ledelsen skulle til Sør-Afrika for å delta på kongressen til Frie Faglige Internasjonale. Her mottok de først rapporter om at alt gikk bra, før nyhetene skiftet til at det var nei-sida som var på offensiven.13

Det store spørsmålet var hvor Fellesforbundet, med 40 prosent av de stemmeberettigede, ville ende opp. Her kom det tidlig tegn på at medlemmene var i utakt med egen ledelse. Da informasjonsarket fra Fellesforbundet ble delt ut på Kværner Eureka, ble det ifølge LO-Aktuelt «kastet veggimellom». Det største problemet var likevel at selv blant de som var med på å anbefale forslaget hos Riksmeklingsmannen, var det knapt noen som stod fram og forsvarte det. Kun forbundsleder Lars A. Myhre i Norsk Olje- og Petrokjemisk Fagforbund (NOPEF) var villig til å ta opp kampen offentlig, men hans utskjelling i NRK av Per Østvold som en «folkeforfører» bidro neppe til å få de fagorganiserte til å endre mening. At Gjedrem og Norges Bank gjorde alvor av truslene om å heve renta midt under uravstemninga, bidro heller ikke til å løfte stemninga for jasida. I LO-ledelsen mente de at dette kun dreide seg om at Gjedrem skulle markere hvem som egentlig bestemte over den økonomiske politikken, på bekostning av de demokratiske institusjonene og partene i arbeidslivet. For nei-sida ble imidlertid rentehevelsen en gavepakke. Det hjalp da lite at Yngve Hågensen reiste hjem tidligere enn planlagt fra Sør-Afrika. Årsaken til dette var ikke nei-kampanjen, men at huset hans ble påtent og brant ned til grunnen.14

Da resultatet var klart litt etter kl. 14 fredag 28. april, var det kun ett forbund – Forbundet for Ledelse og Teknikk – som hadde ja-flertall, og i åtte forbund var det mer enn tre av fire som hadde stemte nei. Totalt var nei-flertallet på 64,3 prosent, og man måtte tilbake til storlockouten i 1931 for å finne en sterkere støtte til streik blant LOs medlemmer. Konflikten kom naturlig nok til å prege 1. mai-feiringa tre dager senere. Nei-sida framstilte det store flertallet som en reaksjon mot ikke bare resultatet i lønnsoppgjøret, men hele moderasjonslinja: «Moderasjonspolitikken de siste to årene har ikke vært i arbeidstakernes interesse», erklærte Oddrun Remvik fra Fellesorganisasjonen på Youngstorget. Her fikk hun støtte fra Oslo Transportarbeiderforenings Torbjørn Kristoffersen og Eli Ljunggren i Hotell- og Restaurant. Ifølge Ljunggren var medlemmene «trøtte av moderasjonslinja. Vi har ikke ei lønn å leve av og ikke ei arbeidstid å leve med». Den kanskje fremste nei-lederen, Per Østvold, var på Notodden. Her slo han fast at «[m]oderasjonslinja og Arntsen-utvalgets innstilling må hives på skraphaugen. Vi vil ha en annen fordeling av de verdier som skapes».15

Den nyslåtte streikegeneralen Yngve Hågensen og forbundsledelsen for øvrig brukte imidlertid ikke lang tid på å fordøye nederlaget. I hovedtalen på Youngstorget gikk Hågensen til frontalangrep på «samfunnstoppenes grådighet», som han mente var hovedårsaken til at det nå var streik. I Brumunddal la Kjell Bjørndalen skylden på Norges Banks «utidige og unødvendige renteøkning» og «høye lederlønninger og store fortjenester på opsjoner». Her fikk LO-ledelsen også støtte fra ledelsen i Ap. Ifølge Thorbjørn Jagland hadde streiken blitt utløst av at de fagorganiserte «må bære ansvaret for ansvarlighetslinjen. De streiker mot at mange arbeidsgivere og kapitaleiere ikke har villet følge opp i samme spor». Jens Stoltenberg, som for dagen var i Ålesund, slo likeledes fast at «de som har mest må forstå at moderasjon også må gjelde dem».16 På dette tidspunktet stod dermed arbeiderbevegelsen samla.

For Yngve Hågensen var dette faktisk første gang siden han ble valgt i 1989 at han skulle være streikeleder. Hans fortolkning var at avstemningsresultatet både var uttrykk for kampvilje og at det hadde gitt et klart mandat om å tvinge fram et bedre resultat gjennom streik: «Derfor la vi opp til en storstilt konflikt. Og selv om omfanget ble noe redusert under møtet i Sekretariatet, ble den streiken omfattende.»17 Det var ikke en overdrivelse. Dagen etter, 3. mai, var 93 000 LO-organiserte fra over 2000 NHO-bedrifter tatt ut i streik i en målrettet aksjon. Ute på arbeidsplassene kunne streikevaktene dele ut en løpeseddel som slo fast at arbeidstakerne hadde


fått nok av en grådig lederkultur med fete opsjoner, fallskjermer og lederlønninger. Ledernes ukultur undergraver fellesskapet og arbeidsplassene. Vi krever at eierne og arbeidsgiverne rydder opp i egne rekker – NÅ.18



Det ble arbeidsgiverne som ga seg. På ettermiddagen søndag 7. mai møttes partene til uformelle samtaler, og alt dagen etter ble et forslag godkjent av LO-sekretariatet som grunnlag for nye forhandlinger. Samtalene fortsatte ut over dagen, og om kvelden 8. mai forelå en ny skisse. Natt til 9. mai, bare to timer før streiken skulle ha blitt opptrappet med ytterligere 9000 streikende, ble denne enstemmig anbefalt av LOs forhandlingsdelegasjon. Her fikk nei-flertallet gjennomslag for det meste av det som hadde utløst streiken: toårige tariffperioder, den femte ferieuka skulle innføres raskere, og et høyere lønnstillegg. I tillegg hadde partene blitt enige om at de i samarbeid med regjeringa skulle utrede en finansieringsordning for EVU-reformen, der regjeringa også hadde forpliktet seg til å fremme nødvendige lovforslag. Den eneste motytelsen fra LO var å gå med på å utrede lengre tariffperioder i framtida. På pressekonferansen 9. mai brukte Hågensen mye tid på å advare sentralbanksjefen mot å sette opp renta: «Skjer det – ja, da vil jeg telle til ti og se hva som skjer», erklærte LO-lederen og viste til at LOs egne beregninger tilsa at lønnstilleggene i verste fall ville gi minimal prisvekst. Resultatet ble lagt fram for ny uravstemning 25. mai, hvor hele 78,6 prosent stemte for, et historisk sett høyt tall.19

Bakgrunnen for at dette kunne skje så raskt, var at Hågensen alt da streiken ble vedtatt, hadde bedt om – og fått – mandat til å ha kontakt med NHO «dersom vi mente det var riktig, uten at noe spesielt vedtak måtte fattes». Slik kontakt hadde blitt opprettet alt den første streikedagen, da Hågensen, nestleder Valla og Jan Davidsen møtte NHO til en hemmelig middag der situasjonen ble gjennomgått. Her ble årsakene til det store nei-flertallet diskutert, og det ble kartlagt hvor det var lettest å finne kompromiss og dermed utgangspunkt for å gjenoppta forhandlingene.20

I ettertid er det ikke vanskelig å se hvorfor lønnsoppgjøret i 2000 – med Yngve Hågensens ord – ble «mer dramatisk enn noen hadde trodd på forhånd». Det er liten tvil om at frustrasjonen i norsk arbeiderbevegelse hadde samla seg opp over tid. Denne kom dels fra Bondevik-regjeringas høyredreining av arbeidslivspolitikken og generelle kutt i velferden, dels fra det man så på som en grådighetskultur i næringslivet som førte til økende forskjeller, og dels fra misnøye med LO-ledelsens tilsynelatende impotens i å gjøre motstand mot denne utviklinga. Det er heller ikke tvil om at samfunnstoppene – på Stortinget, i NHO og i LO – hadde undervurdert hvor stor misnøyen faktisk var. Dette siste ser vi kanskje aller tydeligst i medias dekning av streiken, som gjennomgående var om ikke alltid like positiv, så heller ikke nødvendigvis negativ overfor de streikende. Ola Storeng i Aftenposten beskrev streiken som en kamp om Norges sjel, hvor alternativene til LOs linje var europeisk streikekaos eller amerikansk ulikhet. VG mente at det streiken dreide seg om, «er ikke uviktig», selv om det ikke forsvarte omfanget streiken hadde fått, mens Bergens Tidende hadde forståelse for at arbeidstakerne var lei av å alltid være dem som måtte vise moderasjon. BT advarte samtidig mot at dersom partene i arbeidslivet og politikerne ble for «romslige med å bruke penger, så blir det sentralbanksjef Svein Gjedrem som tar styringen». Selv Dagens Næringsliv skrev på lederplass at motivene for streiken var forståelige: «De springer ut av kulturen i et lite samfunn der det er liten forskjell på fattig og rik. Dette samfunnet har kvaliteter som mange misunner oss.»21

En annen innfallsvinkel til både at det ble streik, og måten den ble løst på, er å ta utgangspunkt i Fafo-forsker Jon Erik Dølviks begrep om konfliktpartnerskapet som et av de fremste kjennetegnene ved den norske samfunnsmodellen. Denne ble smidd i første halvdel av det 20. århundre gjennom en rekke avtaler og kompromiss mellom partene i arbeidslivet og mellom Ap og de borgerlige partiene og var en anerkjennelse av gjensidig avhengighet og behovet for å finne et felles grunnlag å basere konfliktløsning på. Samla sett skapte disse avtalene et rammeverk av institusjoner, regler og forskrifter som fremmet bred politisk deltakelse, men også fredelige løsninger på sosiale konflikter. Institusjonalisering av konflikt gjennom representasjon og inkludering av berørte parter og egeninteresser ble dermed et nøkkelelement i den politiske prosessen.22

Konfliktpartnerskapet er da ikke bare en beskrivelse av forholdet mellom de politiske partiene og mellom arbeidsgivere og arbeidstakere; det er også en god beskrivelse av hvordan arbeiderbevegelsen fungerer. Da man var på vei inn i lønnsoppgjøret, var det motsetninger mellom offentlig og privat sektor, og mellom LO-forbundene og de andre forbundene om hva man ønsket å prioritere i oppgjøret, og det var denne konflikten som kom opp i den første uravstemninga samt i de andre oppgjørene i staten og kommunene: Skulle man prioritere lønn eller fritid? Lavtlønte eller langtidsutdannede? Privat eller offentlig sektor? Resultatet som LOs representantskap endte opp med 8. februar, balanserte disse vanskelige spørsmålene, men det tålte ikke de videre kompromissene som så ble lagt til i forhandlingene med NHO.

I stedet for at dette førte til en destruktiv splittelse innad i arbeiderbevegelsen generelt, og i LO spesielt, fulgte man videre en institusjonell rute som var lagt på forhånd. LO-ledelsen aksepterte nederlaget og stilte seg i spissen for et nytt mandat. NHO aksepterte at spillereglene hadde endret seg og gikk inn i nye forhandlinger som etter bare en drøy uke resulterte i et nytt kompromiss. For fagbevegelsen var det samtidig en annen lærdom som var viktig – etter et tiår uten konflikter: «[D]et er viktig å holde streikevåpenet varmt», som Yngve Hågensen påpekte på pressekonferansen etter streiken.23

Ikke så lenge etter resultatet fra den andre uravstemningen kom det imidlertid dårlige nyheter, da det ble klart at Ap hadde tapt kampen i Stortinget om å endre fortolkninga av loven om inn- og utleie av arbeidskraft. Dersom det ikke hadde blitt regjeringsskifte i mars, ville det blitt en viktig sak i tariffoppgjøret, men – som vi har sett – ble den lagt bort i påvente av at regjeringa ville endre fortolkninga. For å få det til måtte man flytte et av opposisjonspartiene, og håpet var at Sp kunne beveges. Nå var det klart at partiet hadde bestemt seg for å bli stående på det opprinnelige vedtaket, som åpnet for at bedriftene kunne leie inn så mange av de ansatte de ville i inntil ett år, uten avtale med de tillitsvalgte. Lovveien var dermed enn så lenge blokkert så lenge stortingsflertallet var som det var, og kampen mot liberaliseringen måtte igjen føres tariffveien. Som historikeren Jonas Bals har påpekt, var det først etter EU-utvidelsen østover i 2004 at spørsmålet om innleie igjen kom på dagsordenen.24 Da skulle det til gjengjeld bli et av de viktigste spørsmålene for norsk fagbevegelse.

Fellesforbundets medlemmer hos Veidekke ASA i Tromsø gikk til uravstemning under tariffoppgjøret i 2000, som endte med et overveldende nei-flertall. Streiken var den største mobiliseringen av LO-medlemmer i en arbeidskonflikt siden storlockouten i 1931.



En norsk tredje vei

Lederskiftet fra Jagland til Stoltenberg februar 2000 skapte en ny dynamikk både i partiet og på Stortinget, hvor Ap igjen kom på offensiven. På enkelte meningsmålinger så partiet 40-tallet for første gang på mange år, og Stoltenberg hadde langt større støtte som statsministerkandidat enn Kjell Magne Bondevik. På Stortinget delte Ap og Høyre en forståelse om at regjeringas tid var ute og begynte å lete etter en egnet sak å felle den på. Det ble derfor raskt mer et spørsmål om når og på hvilken sak enn om Bondevik-regjeringa måtte gå. Det var samtidig viktig at det ikke var Høyre og Ap som kastet Bondevik. Det ville sett like dårlig ut for Høyre å sette inn en Ap-regjering som for Ap å bli satt inn av Høyre. Bondevik måtte derfor selv velge å gå av. På dette tidspunktet begynte trolig også Bondevik selv å kjenne på at regjeringas levetid gikk mot slutten og var derfor på utkikk etter en passende sak. Den fant regjeringa bare en knapp måned senere: utbygging av gasskraftverk på Vestlandet.

Alt etter som hvor man stod, gjaldt spørsmålet om gasskraftverk i Norge enten miljø og verdier eller industri- og distriktsutvikling. Da regjeringas avslag til å bygge ut kom opp i Olje- og energikomiteen, krevde Ap og Høyre at regjeringa måtte omgjøre det, noe også Frp sluttet seg til. Under behandlinga i Stortinget 9. mars svarte Bondevik at regjeringa «ikke lenger kan ta ansvar» dersom flertallet vedtok å svekke forurensningsloven. Han ville «i så tilfelle ta konsekvensene av det». På forhånd var det ni Ap-representanter som hadde varslet at de vurderte å stemme med regjeringa, og AUF-leder Anniken Huitfeldt omtalte gasskraftsaken som intet mindre enn «vår tids Vietnam». Saken var derfor kontroversiell i partiet, og i fagbevegelsen gikk det i noen grad et skille mellom forbund i privat sektor, som var for, og i offentlig sektor, som var imot. Til sjuende og sist trumfet imidlertid ønsket om regjeringsskifte motstanden mot gasskraft, og en enstemmig Ap-gruppe stemte for å felle regjeringa. Som sedvanen er, erklærte Bondevik at hans råd til Kongen i statsråd ville være å henvende seg til den parlamentariske lederen for det største partiet, altså Jens Stoltenberg. Neste dag, fredag 10. mars, ble Stoltenberg innkalt til kongen, og en uke etterpå, 17. mars, kom han ut på slottsplassen i spissen for en ny Ap-regjering.25 På dette tidspunktet var det ifølge Jens Stoltenberg optimismen som rådet:


En ny generasjon skulle styre landet. Regjeringserklæringen skulle handle om Norge som mulighetenes samfunn. Meningsmålingene pekte oppover og begynte å nærme seg 40 prosent. Nå skulle vi fornye Norge.26



Regjeringa var ikke bare ledet av tidenes yngste norske statsminister, også statsrådene og den politiske ledelsen tilhørte – til tross for sin omfattende erfaring – en ny generasjon. Med Stoltenbergs ord var det «et ungt friskt lag som passet godt til denne oppgaven». Inntrykket av den nye regjeringa var imidlertid delt. Hågensen mente var at det var «dyktige folk […] men særlig fargerikt kunne man ikke si at det nye teamet ble».27

Regjeringsskiftet ble heller ikke møtt med umiddelbar entusiasme fra fagbevegelsen, selv om de fleste var enige om at det hadde vært riktig å ta makta. Ifølge Sture Arntzen fra Handel og Kontor var det prinsipielt alltid riktig at Ap søkte makt, noe også Kjell Bjørndalen samstemte i: «Det største opposisjonspartiet må […] alltid være beredt til å gripe makten, og gasskraftutbygging var et riktig sted å gjøre det.» Fra forbundene i stat og kommune var det imidlertid flere som etterlyst større klarhet om hva Stoltenberg-regjeringa egentlig mente om privatisering. Det kom også kritikk mot at løftene om å satse på offentlig sektor var for vage. På to punkter var det imidlertid klare forventninger: at Bondevik-regjeringas fortolkning av de nye lovreglene om innleie av arbeidskraft skulle endres, og at regjeringa ville stoppe det bebudede lovforslaget om å oppheve begrensninger på bruk av opsjonsavtaler som en del av lønna til de ansatte. Den nye arbeids- og sosialministeren, Jørgen Kosmo, var raskt ute med å love en «LO-vennlig tolkning av reglene om arbeidsleie», og som en direkte konsekvens fjerna LO dette som krav i lønnsoppgjøret, som da var i gang. 17. april, dagen etter at det hadde kommet til brudd i lønnsforhandlingene, annonserte imidlertid finansminister Karl Eirik Schjøtt-Pedersen at han ville videreføre Bondeviks liberaliseringen av opsjonsordninga. Dette var noe særlig IT-bransjen ivret for, men som fagbevegelsen var svært skeptisk til.28

Den nye regjeringa ble fra starten av forstått i et mønster som man hadde sett i sosialdemokratiske partier over hele Europa i 1980- og 90-årene. I etterkant av høyrebølga og nyliberalismen fra slutten av 1970-årene hadde venstresida blitt preget av pessimisme og krisestemning. Fra Australia i sør til Skandinavia i nord utløste det en jakt på ny politikk som kunne ta sosialdemokratiet ut av den politiske ødemarken de så ut til å ha havnet i. I 1990-årene samla partiene seg rundt et sett prinsipper som ofte ble referert til som «den tredje vei» – med preg av forsiktig økonomisk styring, en slankere offentlig sektor, «produktive» velferdstjenester og tiltrekning av private investeringer. Under slagordet «frihet» søkte man fornyelse ved å bejae den økonomiske globaliseringen og skape rom for individene gjennom offentlig satsing på utdanning og sosiale programmer. Disse nye dilemmaene for arbeiderbevegelsen hadde vært tema i Thorbjørn Jaglands innledning om den politiske situasjonen på Aps landsmøte i 1998. Erfaringene «sosialdemokrater over hele Europa» hadde gjort i 1980- og 90-årene, sa han, var at man ikke måtte gjøre staten for liten eller for stor, og ikke begrense markedet for mye eller for lite. Utfordringa var å finne «en ny balanse mellom stat og marked på det nasjonale plan».29

Opplevelsen av krise var ikke like stor i den norske arbeiderbevegelsen som ellers i Europa. En viktig grunn var at venstresidas samfunnsmakt ikke ble svekket, snarere tvert imot: Mellom 1980 og 2000 satt Ap med regjeringsmakta i til sammen 14 år. Det bidro også til å begrense kriseforståelsen at mens søsterpartiene i andre land måtte innom en langvarig opposisjonstilværelse for å få tid og rom til å tenke nytt, gjorde Ap under Gro Harlem Brundtland dette fra regjeringskontorene og i samarbeid med fagbevegelsene. Et eksempel på dette er Kostøl-utvalget, som ble nedsatt av Samarbeidskomiteen våren 1995 med mandat om å se på utfordringene som statlige virksomheter stod overfor. Utvalget hadde tung deltakelse fra både LO og regjeringa og var ledet av LOs nestleder Esther Kostøl. Arbeidet sikret enighet mellom partiet og LO-ledelsen om å omdanne NSB og Posten til særlovsselskaper.30

Det var imidlertid en ting Stoltenberg-regjeringa delte med sine sosialdemokratiske søsterpartier: tidsnød. Det er nesten påfallende hvor mye Stoltenberg i sine memoarer skriver om mangel på tid. Ikke bare måtte han raskt utnevne den nye regjeringa, de måtte også like raskt «utforme en ny politikk – en ny kurs». Regjeringas mål var et modernisert Norge og et modernisert sosialdemokratisk Ap, og arbeidet var preget av «[u]nge, entusiastiske statsråder [som] arbeidet døgnet rundt. Det var 18 måneder til stortingsvalget. Vi hadde det travelt». Det var ikke bare Stoltenberg som merket tempoet: «Alt gikk så fort, uten grundig refleksjon og diskusjon», skriver for eksempel Thorbjørn Jagland. Det Jagland pekte på, var at tempoet krevde at den vanlige måten norsk politikk blir vedtatt på, og særlig store reformer, måtte vrakes. I den norske politiske modellen blir saker typisk utredet grundig over lang tid, med omfattende involvering av ulike former for ekspertise – ansatte i de berørte sektorene, brukergrupper, politiske institusjoner og byråkratiet på ulike nivåer, organisasjonene i arbeidslivet og så videre – men «[d]et tar år», og den tidshorisonten regjeringa virket innenfor, var de 558 dagene som gjenstod til stortingsvalget høsten 2001.31

Dersom Stoltenberg 1-regjeringa skal oppsummeres med ett ord, er det utvilsomt «tempo» som særlig peker seg ut. Alt skulle skje hurtig. «Ikke bare skulle vi finne statsråder til en hel regjering», skriver Stoltenberg, «vi skulle også utforme en politikk – en ny kurs.» Dette var noe som bare skulle forsterke seg ut over i regjeringas levetid. I regjeringserklæringen ble det stilt opp en motsetning mellom på den ene sida å skape nye virkemidler for å prege utviklinga, og på den andre å ende opp som en konservativ bevegelse som «forsvarer det bestående og som utviklinga går forbi». Og da ble særlig behovene for reformer i offentlig sektor løftet fram. Denne skulle bli større og få flere ressurser, men samtidig utvikles i et


bedre samspill mellom offentlige og private. Vi er ikke redde for private løsninger dersom de faktisk gir bedre resultater, men vi godtar ikke at privatisering er det automatiske svaret på enhver mangel.32



Ut over dette var erklæringen en lang, men kanskje ikke så veldig forpliktende smørbrødliste. Først på landsmøtet i november skulle den bli omgjort til et mer sammenhengende politisk program, og da var de fleste av de store prosjektene alt godt i gang.

Delprivatisering

Mens LO-ledelsen justerte kursen etter nederlaget i uravstemninga, gjorde ikke dårlige meningsmålinger og intern motstand det samme for Stoltenberg-regjeringa. I løpet av de knappe to åra den satt, delprivatiserte den Telenor og Statoil, reformerte forsvar, politi og høyere utdanning, endre arbeidstida for lærerne, overførte sykehusene fra fylkene til staten, la om finans- og pengepolitikken, innførte momsreform og satte i gang arbeidet med full gjennomgang av pensjonssystemet. Stoltenberg har trolig rett når han hevder at «[i]ngen norsk regjering har satt i gang så mange prosjekter for å reformere offentlig sektor på så kort tid».33 Ikke alle disse reformene har hatt like samfunnsendrende konsekvenser, og noen var mer kontroversielle i samtida enn i ettertida.

Den kanskje minst kontroversielle var delprivatiseringen av Telenor. Denne hadde modnet mer gradvis ut over på 1990-tallet under ledelse av den tidligere Ap-statssekretæren Tormod Hermansen. På slutten av 1980-tallet hadde han blant annet ledet utvalget som gjennom NOU-en En bedre organisert stat (1989) la grunnen for innføring av New Public Management i norsk forvaltning, og i 1991 ble han satt inn for å modernisere Televerket. Under hans ledelse utviklet selskapet seg til en kraftig ekspanderende bedrift også internasjonalt. Det første forsøket på å delprivatisere kom høsten 1996, i forbindelse med forhandlingene med det svenske televerket, Telia, om en nordisk sammenslåing. Planen var at selskapet skulle privatiseres, med den svenske og norske staten som samla majoritetseiere.34 Disse planene strandet imidlertid, og de to selskapene fortsatte som konkurrenter.

At det var tidligere privatiseringsmotstander og leder av LO Stat, samferdselsminister Terje Moe Gustavsen, som ble ansvarlig statsråd for saken, bidro også til at den ble mindre kontroversiell enn den ellers kunne blitt. Det store flertallet, både i de politiske miljøene og i fagbevegelsen, var enig med Jens Stoltenbergs analyse: Det var «naturlig å få private inn», ettersom selskapet nå trengte privat kapital for å bli en sterk internasjonal aktør. Ifølge historikeren Trond Bergh var dette et uttrykk for at «utviklingen [hadde] innhentet de gamle motforestillingene».35

Behovet for å få inn større mengder kapital som også var mer risikovillig, for å satse utenfor Norge, var også det viktigste argumentet for å delprivatisere Statoil, men dette forslaget ble altså langt mer kontroversielt. Dette dreide seg om nasjonale ressurser, og om et selskap hvor staten hadde vist at den kunne være en effektiv eier også i en globalisert økonomi. Selv om delprivatiseringen av Statoil ikke hadde en like lang forhistorie som den tilsvarende i Telenor, kom heller ikke denne ut av løse lufta. Selskapet hadde begynt sin internasjonale satsing under Stoltenbergs tid som nærings- og energiminister i Brundtlandregjeringa. I opposisjon hadde han som leder i Stortingets energi- og miljøkomité diskuterte framtida med selskapets daværende konsernsjef, Harald Norvik, og LO-leder Yngve Hågensen, som også var styremedlem i selskapet. De tre var enige om at det var risikabelt for Statoil alene å investere i utenlandske prosjekter med fellesskapets verdier. Derfor tok man opp tanken om delprivatisering, der private investorer ville kunne dele risikoen. Forslaget om privatisering ble lansert av Nordvik vinteren 1999 og møtte umiddelbart skepsis internt i Ap. Men det fikk også støtte fra sentrale personer i partiet, inkludert Thorbjørn Jagland. Og da saken ble lagt fram for Aps landsstyre på det samme møtet i februar 2000 hvor Stoltenberg ble parlamentarisk leder, vedtok et stort flertall å åpne for private deleiere i Statoil.36

Dette ble ikke umiddelbart godt mottatt i LO, selv om forbundene i industrien – særlig i oljeindustrien – stort sett var positive. De mente at motstanden mot delprivatisering i stor grad var styrt av «følelser», og argumenterte for at Statoil «trengte markedets verdiansettelse gjennom en børsnotering før nye strategiske allianser ble inngått». I offentlig sektor så imidlertid særlig Kommuneforbundet, men også NTL, opprettelsen av et holdingselskap som en utvanning av statlig eierskap. Dels for å løse den interne uenigheten og dels for å påvirke hva Aps landsmøte skulle vedta, satte man ned et utvalg under ledelse av andre nestleder Jan Balstad, med mandat om å utrede statlig eierskap i norske oljeselskap «i lys av de nye utviklingstrekkene». Her var det imidlertid kun forbundene i industrien – NOPEF, Fellesforbundet og Norsk Kjemisk Industriarbeiderforbund – som var representert. Balstad-utvalget løftet fram flere mulige løsninger, inkludert et heleid statlig holdingselskap hvor det delprivatiserte Statoil og Statens direkte økonomiske engasjement (i petroleumsvirksomheten), SDØE, inngikk, og i framtida kanskje også Norsk Hydro og Statkraft.37

Kompromisset som flertallet i LO-sekretariatet landet på, var at man ikke konkluderte direkte om børsnotering eller delprivatisering, men gikk inn for at opprettelsen av et holdingselskap kunne være den beste løsningen. Det var imidlertid et betydelig mindretall som gikk imot: fem av de femten sekretariatsmedlemmene, fra henholdsvis Kommuneforbundet, EL og IT, Transportarbeiderforbundet, NTL og Hotell- og Restaurant. Disse var positive til at SDØE-forvaltninga kunne bli mer «industriell», men mente at flertallsinnstillingen om Statoil, med Per Østvolds ord, bare var «en ny måte å legge til rette for delprivatisering på». Mindretallet mente det ikke var nødvendig å privatisere det de så på som et vellykket statlig eierskap.38

I Ap kom den mest synlige motstanden utenfra, fra de gamle industripolitikerne Haakon Lie, Tor Aspengren, Finn Lied og Jens Christian Hauge. At det også var folk som var skeptiske i regjeringa og Aps sentralstyre, førte imidlertid til at sistnevnte på et møte i mai – til Stoltenbergs store frustrasjon – bestemte at saken måtte vedtas av landsmøtet i november. Fram mot landsmøtet fikk Grete Knudsen i oppdrag å utarbeide et debattopplegg som skulle kunne samle et bredt flertall. Knutsen beskrev i ettertid dette arbeidet som «en voldsom dragkamp, kanskje en av de mest intense jeg har vært med på», hvor hun ble presset av folkene rundt Stoltenberg til gå inn for en mindre eierandel for staten enn hun i utgangspunktet ønsket. Resultatet ble et kompromiss som samla et stort og bredt flertall. Her ble det åpnet for at eierskapet i Statoil kunne «omfatte [også] andre enn den norske stat», men at staten skulle ha to tredjedeler av aksjene, og at innhenting av ny kapital skulle skje «som ledd i strategiske allianser», ikke ved at staten solgte seg ned. Kompromisset tillot uansett at eierskapet i Statoil kunne inkludere andre eiere enn den norske staten, samtidig som staten skulle beholde minst to tredjedeler av aksjene. Vedtaket var ikke bare et kompromiss i partiet, men ble også fattet for at man skulle oppnå flertall i Stortinget. Dette var en vesentlig utvanning av det opprinnelige forslaget om full delprivatisering, og et stykke unna det som flertallet i LO hadde arbeidet for i forkant av landsmøtet.39

At LO ikke hadde lyktes i å komme opp med en egen plattform, betydde i neste omgang at organisasjonen heller ikke klarte i å påvirke Ap-landsmøtet, noe som Trond Bergh mener svekket LOs rolle som veiviser og kompromissarkitekt både for fagbevegelsen og for partiet. Ap-landsmøtets vedtak ble likevel, i alle fall umiddelbart etterpå, sett på som en seier for privatiseringsmotstanderne. Forslaget gikk ikke direkte inn for å børsnotere Statoil, og Grete Knudsen trodde derfor at de hadde klart å «holde selskapet unna de lunefulle markedskreftene». Det skulle imidlertid vise seg å være et fåfengt håp. I forslaget om delprivatisering som olje- og energiminister Olav Akselsen i etterkant fremmet for Stortinget, var både hinderet mot børsnotering og nedsalg av statens aksjer borte, i strid med om ikke landsmøtets vedtak, så i alle fall med det Knutsen mente var landsmøtets mening.40

Et middels samvirkelag?

I sitatet som innledet dette kapittelet, stilte politisk redaktør i arbeideravisa Nordlys, Svenn A. Nielsen, en alvorlig diagnose. Fagbevegelsen hadde blitt en individualistisk forbrukerbevegelse som framsnakket medlemsfordeler som «et middels samvirkelag». Tillitsvalgte «oppfatter seg som selgere av fordeler mer enn forkjempere for rettigheter». Ifølge Nielsen stod det ikke bedre til med Arbeiderpartiet, som hadde gjort velgerne til «forbrukere av politikk». Det tradisjonelle politiske systemet som var basert på de politiske partiene, var i ferd med å «miste kontakten med sine velgere […]. Sosialdemokratiet i Norge omfavner kapitalen – Thorbjørn Jagland vil bli venner med den».41

Nielsens pessimisme var et uttrykk for stemningene som rådet i norsk arbeiderbevegelse ved inngangen til 2000-tallet. Det var en sterk opplevelse av at verden hadde blitt satt i bevegelse, både fysisk og mentalt, og at det skapte en utvikling som ikke tjente det arbeidende folket. Yngve Hågensen ga uttrykk for nettopp dette under lanseringen av Kanal 99: «Hvis de økonomiske og teknologiske omveltningene setter naturens tålegrenser på spill, kan det samme skje med menneskenes tålegrense. Vi vil ikke sitte passive og la oss drive med i en stadig mer usunn utvikling.»42 Det som mest drev denne utviklinga, var utvilsomt globaliseringen som hadde funnet sted i tiåret etter den kalde krigen, ikke minst takket være et hurtig voksende internett. Denne hadde ført til en voldsom fysisk bevegelse, der flere folk, varer og tjenester forflyttet seg stadig mer uhindret og raskere på tvers av landegrenser. For kapitalen ga dette nye muligheter for nærmest ubegrenset økonomisk vekst, som så – ifølge tidas moteideologi: nyliberalismen – skulle dryppe nedover og gjøre alle rikere. Men for fagbevegelsen utfordret det organisasjonsformen som var knyttet til nasjonalstatens politiske og økonomiske rom, og dermed dens mulighet for å være en kraft for fortsatt sosial endring. Samtidig skapte en verden i stadig raskere endring også en opplevelse av mental bevegelse, om at gamle ordninger og sannheter ikke lenger holdt mål, og at det var behov for nytenkning. Og alle brikker kunne settes i spill, fra privatisering av eldreomsorg til oppløsning av det fagligpolitiske samarbeidet.

Naser Younis fra den palestinske fagbevegelsen (PGFTU) og norsk-palestinske Abu George fra LOs internasjonale avdeling på LO-kongressen i 2001. Internasjonalt solidaritetsarbeid har siden begynnelsen på 1900-tallet vært et prioritert område for norsk fagbevegelse. Det siste tiåret har dette særlig vist seg i støtten til fagorganisasjonene i Belarus og Ukraina.



For norsk arbeiderbevegelse dreide det seg dels om konkrete momenter som at arbeidsledigheten og de økonomiske forskjellene hadde begynt å øke. Men det dreide seg også om opplevelsen av at det fagligpolitiske rommet hadde begynte å minske. Bondevik-regjeringas nyliberale arbeidslivspolitikk, stadige forslag om kutt i viktige velferdsordninger samt misnøye med at sentralbanksjef Svein Gjedrem etter å ha blitt frigjort fra Finansdepartementet begynte å opptre som en tariffpolitisk overdommer. Alt dette bidro til opplevelsen av en utvikling som gikk i feil retning, og som det hastet med å snu.

Gitt dette, hvordan ble interessene til det arbeidende folket best ivaretatt i det 21. århundre? Dette var det mest brennende spørsmålet for norsk arbeiderbevegelse. Skulle de sosiale ordningene som hadde blitt kjempet fram, forsvares gjennom en videreutvikling av 1900-tallets radikale reformer, eller gjennom tilpasning til en tidsånd der slagord som «modernisering» og «individuell frihet» hadde blitt gjennomgangstemaene, og der nyliberalismen så ut til å vinne hegemoni? Burde arbeiderbevegelsen, som den britiske sosialdemokraten Roy Jenkins hadde tatt til orde for på 1950-tallet, fortsatt være en bevegelse for radikale sosiale endringer, eller burde man følge den britiske historikeren Tony Judts råd om å begrense seg til å forsvare det som hadde blitt oppnådd?43

Selv om aktørene både i samtida og i ettertid har framstilt det som om de fulgte Jenkins under overskrifter som «fornying» og «modernisering», hadde de i virkeligheten endte opp på Judts linje. Det er ikke så mye som tyder på at det var stor uenighet i ledelsen av Ap og LO om verken nødvendigheten av et moderniseringsprosjekt eller hovedtrekkene i den politikken Stoltenberg la opp til. De så heller ikke moderniseringsprosjektet som et brudd med arbeiderbevegelsens historie, men som en kontinuitet. Ifølge Stoltenberg var «[p]artier på venstresida […] på sitt minst imponerende når de blir konservative og bare evner å forsvare det bestående». At det også var en del av denne tradisjonen å gjennomføre store prosjekter i samarbeid med de involverte partene, særlig i arbeidslivet, måtte man derimot se bort fra, ettersom «slike prosesser tok tid, og tid hadde vi lite av». Arbeidet ble derfor preget av hastverk, lite forankring, og enda mindre engasjement av de som ble berørt av reformene. Som vi vil se i neste kapittel, inkluderte frykten for motkrefter tidvis endatil Stoltenbergs egne statsråder.44

Flere av de sentrale aktørene har likevel i ettertid vært selvkritiske – om ikke nødvendigvis til innholdet, så til prosessen. Thorbjørn Jagland mener at privatiseringen av både Telenor og Statoil burde vært bedre forankra, noe også Jens Stoltenberg har vært inne på: «Vi var ikke gode nok til å forklare hvorfor vi gjorde det vi gjorde, og til å uttrykke hva vi ønsket at Norge skulle bli.» Det var derfor reformene ble oppfattet som en høyredreining, mente han. Yngve Hågensen var enig med begge to: Det hadde gått for fort, og begrunnelsen «ble forklart i et temmelig ullent økonomspråk».45 Det er samtidig påfallende at alle tre så svakheten kun i manglende forankring, og ikke i manglende engasjement. Det skulle bli et trekk ved alle de store reformene Stoltenberg-regjeringa satt i gang, og kanskje det som har hatt størst konsekvenser ikke bare for de sektorene det omfattet, men også for den norske samfunnsmodellen.

